Hamarosan újra: Kamarai „Törökbáinti Ősz”                                                
2014-ben hagyomány teremtő céllal keltettük életre rendezvényünket, melyet „Törökbálinti Ősz” – Vásár és Kiállítás névvel bocsátottunk útjára. Az önkormányzat támogatásával kamaránk szervezésében megrendezésre kerülő két napos forgatag idén szeptember 19-20-án nyitja kapuit a PMKIK Magyar – Szlovák Üzleti és Tájékoztatási Központjában (Törökbálint, Kazinczy F. u. 124/B.).
Az irodaház, a hozzátartozó kert és parkoló teljes területét felhasználva minden m2-t belakunk majd, még a teniszpályára is programot szervezünk! 
Az udvaron felállított 800 m2-es sátorban a több sorban felállításra kerülő standokon a kiállítók változatos termék- és szolgáltatás kínálatukkal várják a látogatókat, vásárlókat. Elsődlegesen helyi és környékbeli vállalkozások, termék-előállítók számára biztosítunk lehetőséget az árusításra, bemutatkozásra, de mellettük helyet kapnak távolabbi, akár határon túlról érdeklődő vállalkozások is. Célunk, hogy minél szélesebb kínálatból válogassanak a látogatók. A rendezvénysátorban felállításra kerülő színpadon egymást váltják a szórakoztató műsorok, produkciók, fellépők. A kulturális blokk összeállításánál szintén elsődleges szempont, hogy törökbálinti és környékbeli művészek, előadók, csoportok produkciói szórakoztassák a közönséget, de érdeklődve várjuk a távolabbi fellépők műsorát is. A szombat délelőtt 10.00 órakor kezdődő ünnepélyes megnyitó és a vasárnap 17.00 órai, Solti Ádám és a Nonstop Vokál Együttes vásárt záró koncertje közötti műsor nagyon gazdag kínálattal várja vendégeinket, Önöket! A hamarosan elkészülő programajánlót a kamara, önkormányzat, művelődési ház, iskolák, intézmények honlapján és szórólap formájában tesszük elérhetővé.
A színpad mellett látogatható intézményi kiállítók között ismét szeretettel várja az érdeklődőket a Tüdőgondozó Törökbálint lelkes csapata tesztmérésekkel, ismertetőkkel és hasznos tanácsadással, csakúgy, mint a Munkácsy Mihály Művelődési Ház, a helyi sportéletet jelesen képviselő TTC és a város működését szolgáló törökbálinti Önkormányzat pavilonja. 
Az udvaron sétálva, az orrunkra hagyatkozva bizonyára könnyen megtaláljuk majd a bográcsokban készülő, különböző ínycsiklandozó ételek készítőit, a főzőverseny résztvevőit. A megmérettetésre nevező főzőcsapatok szombat délelőtt gondoskodnak arról, hogy nehéz döntés elé állítsák a zsűrit és a kóstoló látogatókat. 
Egy másik érdekesség és újdonság a teniszpályán kap helyet: nemzetközi petanque verseny, az „Ezüst Golyó Kupa” két napos viadalán szurkolhatunk a magyar csapatok mellett ringbe szálló szlovák, ukrán, osztrák, szlovén versenyzőknek, akik a szombati megnyitótól a vasárnapi zárásig mérkőznek meg a jó helyezésekért. 
Az előző évben nagy sikert aratott sakk szimultán mellett érdekes sportbemutatókkal szórakoztatnak majd a Törökbálinti Torna Club tagjai, különböző szakágak csapatai. 
A szintén népszerű kézműves foglalkozás Szinkulics Ágnes igényes és kedves ötletei révén idén is lehetőséget biztosít kicsiknek és nagyoknak, hogy kipróbálják kreativitásukat, s valami szépet alkossanak.
A vásárlás, nézelődés, szórakozás, programválasztás közben többször is megpihenhetünk a Munkácsy Kávéház asztalainál üldögélve. Igazán sokrétű kínálatukból válogathatunk a csapolt sör, hideg- és melegkonyhai készítmények, különböző finomságok, frissítők választékából. 
A szakmaiság jegyében kamaránk ügyfélszolgálata mindkét napon az érdeklődők rendelkezésére áll, ismerteti szolgáltatásait, különböző témában nyújt felvilágosítást, vállalkozói kérdés esetén munkatársaink szívesen segítenek. A konferenciatermeinkben fórumok, előadások, bemutatók lesznek látogathatók. 
A vállalkozásokat minősítő „Korrekt Partner Díj” átadására ünnepélyes keretek között vasárnap, a záró-programot megelőzően kerül sor.
A teljesség igénye nélkül összeállított ismertetőnkkel szeretnénk felhívni a Kedves Olvasók figyelmét, s invitáljuk nagyszabású rendezvényünkre. Ezzel a sokrétű, érdekes, színes, vidám programsorozattal mindkét napon 10.00 -18.00 óra között várjuk Önöket, a belépés díjtalan! Hozzák el családjukat, barátaikat, és érezzék jól magukat! Az ingyenes belépés mellett nyereménysorsolással is kedveskedünk a látogatók számára: a belépéskor átvehető nyereményszelvényt kitöltők között naponta többször sorsolunk ki ajándékcsomagokat, nyereményeket.   
Legyen ez a hétvége közös siker! Szeretettel várunk mindenkit, számítunk Önökre!    
                                                                                                        dr. Kupcsokné Polyák Ágnes 
                                                                                               Kárpát régiós és önkormányzati titkár
                                                                                                                            PMKIK